Poskantoor se werkers kry berading ná rooftog | Netwerk24
Deur Kaydene Davids 02 September 2019 12:46
Werknemers van 'n Bloemfonteinse poskantoor moes traumaberading ontvang nadat gewapende rowers op die poskantoor toegeslaan het.
Volgens lt.kol. Thabo Covane, polisiewoordvoerder, ondersoek hulle 'n saak van sakeroof nadat die Bainsvlei-poskantoor op die Abrahamskraal-pad Vrydag omstreeks 16:30 deur twee gewapende mans van 'n onbekende bedrag kontant beroof is.
Volgens Covane was 'n poskantoorwerker besig om geld te tel toe die mans skielik vuurwapens op haar rig en eis dat sy die veiligheidshek oopmaak.
"Een van die verdagtes het na haar toe geloop en die geld wat sy getel het gevat, waarna hulle gevlug het."
Johan Kruger, woordvoerder van die poskantoor, het die voorval bevestig.
"Werknemers van die poskantoor het ná die voorval traumaberading ontvang. Hulle is geregtig op al die professionele hulp wat hulle nodig het om die voorval te verwerk."
Volgens hom is geen soortgelyke voorvalle die afgelope ruk in die Vrystaat aangemeld nie. Kragtens die poskantoor se beleid, mag hulle nie die kontantbedrag wat gesteel is, bekend maak nie.